Komisijos reglamentas (EEB) Nr. 1672/85
1985 m. birželio 19 d.
nustatantis išsamias pagalbos sezoniniam avių, ožkų ir galvijų pervarymui į naujas ganyklas Graikijoje taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1985 m. kovo 12 d. Tarybos reglamentą (EEB) Nr. 764/85, nustatantį sezoniniam avių, ožkų ir galvijų pervarymui į naujas ganyklas Graikijoje skirtą pagalbą [1], ypač į jo 2 straipsnį,
kadangi, siekiant užtikrinti, kad sezoniniam gyvulių pervarymui skirta pagalba būtų veiksminga ir ekonomiška, ji gali būti suteikta tik tuomet, jei yra laikomasi tam tikrų minimalių reikalavimų dėl pervežamų gyvulių skaičiaus ir įveikiamo atstumo tarp ganyklų; kadangi nėra tikslinga nustatyti mažiausio pervežimo jūra atstumo, atsižvelgiant į dideles šio transportavimo būdo sąnaudas;
kadangi sezoniniam gyvulių pervarymui skirtos pagalbos negalima tinkamai stebėti, jei nėra aiškių dokumentais patvirtintų įrodymų dėl gyvulininkyste užsiimančių ūkininkų pateiktų paraiškų ir kitų patvirtinamųjų dokumentų;
kadangi, siekiant sudaryti sąlygas Graikijai, vadovaujantis 1972 m. liepos 26 d. Komisijos reglamentu (EEB) Nr. 1723/72 dėl atskaitomybės Europos žemės ūkio orientavimo ir garantijų fondo Garantijų skyriui sudarymo [2], pateikti metinių išlaidų deklaraciją, į šias deklaracijas nuo pat išlaidų padarymo pradžios nacionalinėje administracijoje turėtų būti įtraukti tam tikri elementai;
kadangi šiame reglamente numatytos priemonės atitinka Avininkystės ir ožkininkystės vadybos komiteto ir Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Pagalba, kaip apibrėžta Reglamente (EEB) Nr. 764/85, gali būti skiriama tik pervežti ne mažiau kaip aštuonis gyvojo inventoriaus, kurį sudaro avys, ožkos ir (arba) galvijai, vienetus. Taikomas gyvojo inventoriaus apibrėžimas nustatytas 1975 m. balandžio 28 d. Tarybos direktyvos 75/268/EEB dėl ūkininkavimo kalnuotose ir kalvotose vietovėse bei ūkininkavimo tam tikrose mažiau palankiose ūkininkauti vietovėse [3] 7 straipsnio 1 punkte.
2. Jei gyvuliai pervežami vien sunkvežimiu ir (arba) geležinkeliu, mažiausias pervežimo atstumas yra 50 kilometrų.
2 straipsnis
1. Graikija priima būtinas priemones užtikrinti veiksmingą sezoniniam gyvulių pervarymui skirtos pagalbos naudojimo monitoringą. Privalomi stebėti yra šie patvirtinamieji dokumentai:
- pervežimo sąskaita arba sąskaita, kurioje nurodyta transporto priemonė, pervežtų gyvūnų skaičius ir rūšis, pervežimo atstumas ir transporto sąnaudos,
- du sertifikatai, kuriuose nurodytas pervežtų gyvūnų skaičius, iš kurių vienas išduotas išvykimo vietovės vietos valdžios institucijos, o kitas - atvykimo vietovės vietos valdžios institucijos,
- gyvulininkyste užsiimančio ūkininko pareiškimas, kuriame išsamiai nurodomas jo avių ir galvijų bandų skaitlingumas, jo taikomas gyvūnų auginimo būdas, pervežamų gyvūnų skaičius, naudojama transporto priemonė, pervežimo atstumas ir išvykimo ir atvykimo vietos.
2. Sezoniniam gyvulių pervarymui skirta pagalba skiriama pervežimui į vieną pusę iš žiemos į vasaros ganyklas arba atvirkščiai. Ji mokama gyvulininkyste užsiimantiems ūkininkams, šiems pateikus paraiškas dėl kito pervežimo. Gyvulininkyste užsiimantys ūkininkai, kurių galvijų arba avių bandų skaitlingumas per laikotarpį tarp dviejų paraiškų sumažėjo, atsižvelgiant į pirmąją paraišką, praranda teisę į paramą pervežimui, atitinkančią skaičių, kuriuo sumažėjo jų avių ar galvijų skaičius.
Tačiau teisė į paramą neprarandama:
- jei gyvulininkyste užsiimantis ūkininkas perduoda savo ūkį savo šeimos ne tolimesniam kaip trečios eilės įpėdiniui,
- force majeure aplinkybėmis, o ypač jei dėl užkrečiamos ligos turi būti išskersti visi gyvulių augintojo galvijai ar avys ar jų dalis.
3. 1 punkte nurodyt patvirtinantieji dokumentai pridedami prie kiekvienos paraiškos paramai gauti.
3 straipsnis
Informacija apie kiekvieno nomos apmokėtų paraiškų skaičių, jų bendrą sumą ir atitinkamus metus nurodoma vadovaujantis Reglamentu (EEB) Nr. 1723/72 pateikiamose išlaidų deklaracijose.
Tuo pat metu Graikija perduoda Komisijai pridėtus prie šių deklaracijų duomenis apie esamus planuojamus mokesčius už gyvojo inventoriaus pervežimą sunkvežimiais, geležinkeliu ir jūra.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. birželio 19 d.